કેટલાંય દારૂડિયાઓ ડોલતાં ડોલતાં ઊભા હતા અને મૈકૂ તરફ ભયભીત આંખે જોઈ રહ્યા હતા. એક હરફ પણ બોલવાની કોઈની હિંમત ચાલતી નહોતી. મૈકૂએ તેમની તરફ જોઈને કહ્યું – હું કાલે ફરીવાર અહીં આવીશ. જો તમારામાંથી કોઈ અહીં આવ્યું તો તેનું આવી બન્યું સમજી લેજો. જેલ અને ફાંસીથી હું નથી ડરતો. તમે સહુ ભૂલથી યે અહીં ન આવો તેમાં જ તમારી ભલાઈ છે. આ કોંગ્રેસવાળા તમારા દુશ્મન નથી. તમારા અને તમારા બૈરી છોકરાના સારા માટે જ તમને દારૂ પીતાં રોકે છે. એ પૈસાથી તમારા બાળકોનાં પેટ ભરો, ઘી-દૂધ ખાઓ, ઘરમાં પૂરું બે ટંક ખાવાનું નથી, તમારી ઓરત તમારા નામે કપાળ કૂટે છે અને તમે અહીં બેઠા બેઠા દારુ પીઓ છો? શરમ નથી આવતી, પૂળો મેલો એવી દારૂ પીવાની લત પર.